
בבית הדין הצבאי לערעורים
בפני:

  אלופה     אורלי      מרקמן        –                הנשיאה
אל"ם    מאיה    גולדשמידט     –                 שופטת
סא"ל  (מיל')  יעקב   שפסר      –                    שופט

בעניין:



התובע הצבאי הראשי – המערער (ע"י ב"כ, רס"ן אוהד מנור)

נ ג ד
X/XXXXXXX רס"ל (מיל') ת' ש' – המשיב (ע"י ב"כ, עו"ד מיכאל כרמל)



ובעניין:



X/XXXXXXX רס"ל (מיל') ת' ש' – המערער (ע"י ב"כ, עו"ד מיכאל כרמל)

נ ג ד
התובע הצבאי הראשי – המשיב (ע"י ב"כ, רס"ן אוהד מנור)




ערעור על פסק דין של בית הדין הצבאי המחוזי במחוז שיפוטי הצפון שניתן בתיק צפון ת"פ 38485-12-24 (אל"ם טלי פריד – אב"ד, רס"ן תום פרטר – שופט, רס"ן אבי חדד – שופט) ביום 3.11.2025. ערעור ההגנה על הכרעת הדין נמחק. ערעור התביעה על קולת העונש נדחה. ערעור ההגנה על חומרת העונש התקבל. 

פ ס ק - ד י ן

1. נגד המערער, רס"ל ת' ש', הוגש לבית הדין המחוזי, ביום 27 בדצמבר 2023, כתב אישום (שתוקן בהמשך) המייחס לו שתי עבירות של מעשה מגונה, לפי סעיף 348(ג) לחוק העונשין, תשל"ז - 1977, עבירה של הדחה בחקירה בנסיבות מחמירות, לפי סעיף 245(ב) לחוק העונשין ועבירה של התנהגות שאינה הולמת, לפי סעיף 130 לחוק השיפוט הצבאי, תשט"ו - 1955. 
2. לאחר שמיעת ראיות, הורשע המערער, ביום 15 ביוני 2025, בעבירות  שיוחסו לו, אך ביחס לעבירה של הדחה בחקירה, הורשע בחלופה המקלה יותר, בהתאם לסעיף 245(א) לחוק העונשין. ביום 3 בנובמבר 2025 נגזר דינו של המערער והושתו עליו עונש מאסר בפועל בן שישה חודשים, ארבעה מהם בכליאה ממשית ושניים בדרך של עבודה צבאית; מאסר מותנה והורדה לדרגת טוראי. עוד חויב המערער בתשלום פיצויים בסך 7,000 ש"ח לנפגעת העבירה ואלה, כפי שנמסר לנו, שולמו זה מכבר. 
3. שני הצדדים לא השלימו עם פסק דינו של בית הדין קמא. התביעה ערערה על קולתו של עונש המאסר בפועל, ואילו ההגנה ערערה על הרשעתו של המערער באחד מפרטי האישום שעניינו מעשה מגונה ועל חומרת המאסר בפועל, וביקשה כי ירוצה בדרך של עבודה צבאית בלבד. 
4. במהלך הדיון לפנינו, בעקבות הערותינו, חזרה בה ההגנה מערעורה על הכרעת הדין והמערער מסר כי הוא מודה בכל העבירות כאמור ונוטל אחריות למעשיו. בהתאם, מיקדה ההגנה את ערעורה בחומרת העונש. 

גזר דינו של בית הדין קמא

5. פרטי הרשעתו של המערער תוארו בגזר דינו של בית הדין קמא כדלקמן: 
"ביום 9 במאי 2023 נהג הנאשם ברכב צבאי ממחנה ירדן ואילו נפגעת העבירה שימשה לבקשתו כמפקדת נסיעה והחזיקה בנשקו האישי. במהלך הנסיעה, הושיט הנאשם את ידו הימנית אל עבר מחסנית נשקו האישי, שהונח בין רגליה של נפגעת העבירה, ובתוך כך ליטף את איבר מינה של המתלוננת מעל לבגדיה.
בנסיעה נוספת של השניים מאוחר יותר באותו הערב, נגע הנאשם בראשה של הנפגעת ושאל היכן כואב לה, וזאת לאחר שקודם לכן הלינה על כאב. בתגובה, הזיזה הנפגעת את ידו והנאשם נגע בעורפה והזיז את שיערה, אחז בראשה וקירב אותו אליו, כך שהשעין את ראשה עליו. 
לאחר ששבו למחנה, במשרדו של הנאשם, אחז האחרון בכומתה של נפגעת העבירה, משך אותה אל תוך המשרד ונגע באמצעות ידו הימנית בישבנה. הנפגעת זזה לאחור והביעה התנגדות למעשים. אז, תפס הנאשם בפניה וניסה לנשקה, והיא בתגובה הזיזה את ראשה, כך שהנאשם נישקה בלחי. הנפגעת שבה והביעה התנגדות למעשים, יצאה מן המשרד ושבה למגורים.
בסמוך לאחר שעזבה את המשרד, התקשרה הנפגעת אל מפקדה ושיתפה אותו בחלק מהפרטים. בהמשך, התקשר הנאשם לנפגעת העבירה, היא הטיחה בו את מעשיו, והוא בתגובה התנצל וביקש מן הנפגעת שתמנע מלספר את אשר אירע, תוך שניסה לשכנעה למסור למפקדה הסבר חלופי באשר לבכייה". 
(ההדגשות במקור). 


6. מהראיות שהובאו עלה, כי המערער יליד שנת 1998. בשנת 2017 התגייס לצה"ל ושירת כטכנאי אלקטרוניקה. בשנת 2021 החל בשירות קבע שאותו סיים בשנת 2024, בעקבות החקירה בעניינו. המערער נעדר עבר פלילי. כמו כן, הובאו מסמכים בדבר קשיים רפואיים של הוריו ומכתב המלצה מראש מועצת היישוב שבו הוא מתגורר, אשר שיבח את התנהלותו המסורה והאחראית של המערער, לאחר שסייע לפעילות ביישוב הן במהלך מגפת קורונה והן לאחר פרוץ המלחמה. המערער נשוי ואב לפעוטה ולתינוק. לאחר שחרורו מצה"ל התקשה למצוא עבודה והוא עוסק כעת במשלוחים לפרנסת המשפחה. לבית הדין קמא הוצגו מסמכים מטעם שירותי הרווחה וכן מכתבה של רעייתו, שתוכנם לא יפורט מטעמים של צנעת הפרט. התמונה המשפחתית המורכבת עלתה גם בעדות אחיו (קצין בצה"ל), אשר תיאר את ההשלכות של הרשעת המערער ושליחתו למאסר כאמור, על התא המשפחתי. בדברים שמסר המערער בטרם ניתן גזר הדין הביע התנצלות לפני נפגעת העבירה וכן עמד על הקשיים הכרוכים בנשיאת עונש מאסר כעת, שעה שהוא המפרנס היחיד בביתו. 
7. המערער הופנה לאחר הרשעתו להערכת מסוכנות מינית, שבסיכומה נמצא כי נשקפת ממנו מסוכנות נמוכה. מעריכת המסוכנות ציינה שהמערער נטל בפניה אחריות חלקית למעשים שביצע. את מעשיו תלה בתחושת קרבה שחש אל נפגעת העבירה, אך גילה הבנה לכך שפירש באופן שגוי את השיח שניהל איתה קודם לכן. צוין כי המערער הביע ביטויי חרטה, בושה ואשמה שנחזו ככנים, וההתרשמות היא שקיימת תובנה בנוגע למניעים לביצוע העבירות, אך היא חלקית וראשונית. המערער גילה תובנה לגורמי סיכון ומצבי סיכון מתוך מוטיבציה כנה שלא לשוב על מעשיו וההליך המשפטי משמש עבורו גורם הרתעתי משמעותי. צוין כי המערער מנהל אורח חיים יציב ויצרני וכי אין התרשמות מקיומה של סטייה מינית. רעייתו ובני המשפחה מודעים לעבירות ומשמשים אף הם גורם תמיכה משמעותי.  
8. בית הדין קמא קיבל את עמדתם המשותפת של הצדדים, שלפיה יש לקבוע שני מתחמי ענישה נפרדים, האחד בגין עבירות מין והשני בגין העבירה של הדחה בחקירה, שכן בבסיס העבירות ניצבים ערכים מוגנים שונים.    
9. בקביעת המתחם בגין עבירות המין, עמד בית הדין על פגיעתם של מעשי המערער בכבוד האדם, בהגנה על שלמות גופה ונפשה של נפגעת העבירה ובריבונותה על גופה. הודגשו גם הפגיעה הגלומה במעשים בערכים הצבאיים המוגנים - ערכי הרעות, הלכידות החברתית והמשמעת הצבאית, והפגיעה בתדמית המפקד בצה"ל, נוכח מעמדו של המערער כנגד בשירות קבע. אשר לנסיבות ביצוע העבירה בואר, כי המערער ניצל את תפקידו ומעמדו כדי להביא לכך שנפגעת העבירה תשהה עמו ביחידות, וכי היה בעל סמכויות פיקודיות כלפיה. לצד זאת צוין כי אירועי המגע בנפגעת היו קצרים, מעל לבגדיה וללא הפעלת כוח. 
10. בראי האמור ולאחר בחינת מדיניות הענישה הנהוגה ביחס לעבירות דומות בשנים האחרונות (ע"פ 61038-03-25 סג"ם (מיל') מגאנג'י נ' התובע הצבאי הראשי (2025); ע/66/24 סמל בן סדון נ' התובע הצבאי הראשי (2024); ע/32/23 רב"ט כהן נ' התובע הצבאי הראשי (2023); ע/16,18/23 סרן יסיה נ' התובע הצבאי הראשי (2023); ע/7/22 התובע הצבאי הראשי נ' סמ"ר יפרח (2022)) - נקבע מתחם עונש הולם הנע בין ארבעה לשמונה חודשי מאסר בפועל, שיכול שיבוצע בדרך של עבודה צבאית, לצד הורדה מכל דרגה (עניין אשר לא היה שנוי במחלוקת). 
11. אשר לעבירה של הדחה בחקירה, נקבע כי נסיבותיה אינן חמורות, שכן בוצעה באופן ספונטני בסמוך לאחר האירוע, ללא תכנון ואף כללה התנצלות בפני נפגעת העבירה. בשים לב לאמור, ולאחר בחינת מדיניות הענישה (רע"פ 4444/16 פלוני נ' מדינת ישראל (10.10.2018); ע"פ 3182/13 פרץ נ' מדינת ישראל (19.12.2013)), נקבע כי מתחם העונש ההולם נע בין מאסר מותנה לשלושה חודשי מאסר בפועל שיכול וירוצו בדרך של עבודה צבאית.  
12. בעת בחינת מידת העונש, מצא בית הדין להורות כי המערער יישא עונש כולל. בית הדין התחשב בכך שהמערער נטל אחריות חלקית בלבד למעשיו, אך לצד זאת מסוכנותו הוערכה כנמוכה. לכן, ולנוכח העדר עבר פלילי, תרומתו של המערער בשירות הצבאי והסיוע שהושיט ביישוב במהלך המלחמה והפגיעה הקשה שצפויה להיגרם למשפחתו - מצא בית הדין קמא למקם את העונש בשליש התחתון של מתחמי העונש ההולם שנקבעו וציין כי "בשקילת מידתו שקלנו אף את אופן ריצויו כחלק מתמהיל הענישה". 

טענות הצדדים בערעור 

13. כאמור, ערעור ההגנה כוון תחילה הן כלפי הכרעת הדין המרשיעה (ביחס לאחד מפרטי האישום של מעשה מגונה) והן באשר לחומרתו של עונש המאסר בפועל. במהלך הדיון בערעור, לאחר שמיעת הערותינו, חזרה בה ההגנה מהערעור על הכרעת הדין ומיקדה את דבריה בטענות כנגד חומרת העונש. ההגנה עתרה להורות כי המערער יישא את מלוא עונש המאסר בפועל בדרך של עבודה צבאית. בטיעוניה הפנתה ההגנה לחלוף הזמן מאז האירועים, לכך שהם, כנטען, ברף הנמוך של המעשים המגונים וההדחה בחקירה, לנסיבותיו האישיות של המערער ולנטילת האחריות המלאה בשלב הערעור. 
14. מנגד, עתרה התביעה להחמיר את עונש המאסר בפועל ולהורות כי יבוצע כולו בכליאה. נטען, כי יש להעמיד את מתחם העונש ההולם בגין עבירות המעשים המגונים ככזה הנע בין שמונה ל-14 חודשי מאסר בכליאה ממשית, ולמקם את עונשו של המערער בחלקו התחתון של המתחם. התביעה סבורה כי בית הדין קמא לא העניק את המשקל הראוי למידת הפגיעה בערכים המוגנים שנפגעו כתוצאה ממעשי המערער, בעיקר אלה הצבאיים. נטען כי יש לייחס משקל רב יותר לחומרה, לניצול תנאי השירות המשותף ומעמדו הפיקודי של המערער, כנָגד בשירות קבע; לריבוי המעשים, להתעלמותו של המערער מתגובתה של הנפגעת ולמגע באזור איבר מינה. כמו כן, נטען כי בית הדין לא שקל כנדרש את מגמת ההחמרה בענישה של עברייני מין. לעניין זה הפנתה התביעה לרע"פ 8269/22 פלוני נ' מדינת ישראל (5.12.2022); רע"פ 624/22 פלוני נ' מדינת ישראל (26.1.2022); ע"פ 3308/15 שמיאן נ' מדינת ישראל (16.1.2018); עניין מגנאג'י ובן סדון לעיל; ע/51,52/24 התובע הצבאי הראשי נ' טור' אבו סריה (2024); ע/67,69/24 התובע הצבאי הראשי נ' טור' איצקוביץ (2024)). 
    
דיון והכרעה 

15. כידוע, ככלל, ערכאת הערעור לא תתערב בעונשים שהשיתה הערכאה הדיונית, למעט במקרים חריגים שבהם נפלה בגזר הדין טעות מהותית, או כאשר הוא סוטה באופן קיצוני ממדיניות הענישה הנהוגה או הראויה (עפ"ג 46634-11-24 מדינת ישראל נ' לוי, פסקה 8 והאסמכתאות שם (17.12.2025)). בראי האמור, יש לבחון את ערעורי הצדדים. 
16. מעשיו של המערער פגעו בכבודה של נפגעת העבירה, בפרטיותה ובאוטונומיה שלה על גופה. זאת ועוד, המערער, כנָגד בשירות קבע בעת ביצוע המעשים, ניצל את סביבת השירות הצבאי ופגע בחיילת בשירות חובה שהייתה נתונה למרותו (אף אם לא הייתה פקודה שלו באופן ישיר). מכאן, שגלומה במעשיו גם פגיעה ניכרת בערכים הצבאיים המוגנים, הייחודיים למערכת הצבאית - ערך הרעות, האמון בין חיילים ואמון הציבור בצה"ל, שאף להם משקל בעת קביעת מתחם העונש ההולם (רע"פ 391/17 פלוני נ' התובע הצבאי הראשי, פסקה 12 (15.1.2017)). בית דין זה הדגיש בפסיקתו לאורך השנים, כי שהותן של החיילות ביחידה אינה נתונה לבחירתן והן מבצעות את תפקידן בצבא מכוח חוק. לכן, מפקד המנצל את מעמדו ותפקידו לביצוע עבירות מין בחיילים פוגע בתחושת המוגנות שלהם ביחידה ומכרסם במידה רבה ביחסי האמון ובמרקם היחסים המשותפים הנחוצים לפעילות היחידה (ע/21,22/24 סא"ל חלואני נ' התובע הצבאי הראשי, פסקה 40 והאסמכתאות שם (2024)). 
17. לנוכח ההכרה בחומרתן של עבירות המין ובעומק פגיעתן בערכים המוגנים, ניכרת בפסיקת בית המשפט העליון מגמת החמרה בענישה בעבירות אלה (ראו למשל: ע"פ 6443/23 פלוני נ' מדינת ישראל, פסקה 26 והאסמכתאות שם (9.12.2025); עפ"ג 40816-11-24 פלוני נ' מדינת ישראל, פסקה 6 (9.10.2024); ע"פ 1536/23 פלוני נ' מדינת ישראל (22.8.2024)). מגמה זו, הנוטלת בחשבון אף את הפגיעה בערכים המוגנים הייחודים למערכת הצבאית, באה לידי ביטוי גם בפסיקת בית דין זה מן השנים האחרונות (ראו: ע"פ 3376-08-25, 38774-08-25 רס"ל בן אדיבה נ' התובע הצבאי הראשי, פסקה 27 (2025); עניין מג'נאג'י, אבו סריה ובן סדון לעיל; ע/53/24 רס"ל (מיל') פרץ נ' התובע הצבאי הראשי, פסקה 31 (2024)). לצד זאת, בואר בפסיקה כי עבירות המין נפרשות על פני מנעד רחב של מעשים ונסיבות, וכי על העונש המוטל בכל מקרה ומקרה לשקף התחשבות במכלול השיקולים והנסיבות הפרטניות (ע"פ 4099/22 פלוני נ' מדינת ישראל, פסקה 7 (6.12.2022); ע"פ 6160/21 פלוני נ' מדינת ישראל, פסקה 15 (18.7.2022); עניין כהן לעיל, פסקה 28). 
18. בעת בחינת נסיבות ביצוע עבירות המין בענייננו, שקלנו כי המגע בנפגעת העבירה היה אכן קצר, ללא הפעלת כוח ומעל הבגדים. מנֶגד יש להטעים כי המערער נכשל בביצוע מספר מעשים כלפי נפגעת העבירה, במהלך הערב (על המשמעות הנודעת לכך ראו ע"פ 28536-02-25, 3-04-25 רס"ל (מיל') בדלוב נ' התובע הצבאי הראשי, פסקה 21 (2025)), וכן כי היה, כאמור, משרת קבע, בתפקיד פיקודי שהיו בו  גם סמכויות כלפי נפגעת העבירה. 
19. בהתחשב בכלל הנתונים כאמור, יש לקבוע כי אין להתערב במתחם העונש ההולם שקבע בית הדין קמא ביחס לעבירות של מעשה מגונה. המתחם אכן משקף את ההתחשבות בנסיבות ביצוע העבירות כאמור, עולה בקנה אחד עם מדיניות הענישה הנהוגה ובוודאי שאין בו משום טעות בולטת. כך, בעניין מגנאג'י שאליו הפנתה התביעה, הושת עונש מאסר בפועל בן תשעה חודשים בגין פגיעה בשתי מתלוננות, שכלל גם מגע מתמשך באיבר המין; בעניין איצקוביץ הנ"ל הושת עונש של שישה חודשי מאסר בפועל בגין אירוע שבו נישק הנאשם את נפגעת העבירה בפיה פעמיים ללא הסכמתה, צבט את ישבנה ולאחר שסירבה להניח את ידיה על איבר מינו, תפס בידיה והניחם שם תוך שהפציר בה לבצע בו מעשה אונן; ובעניין בן סדון לעיל הושת עונש של 200 ימי מאסר בפועל בגין שני אירועים שביניהם חלפו מספר ימים, כשהאירוע הראשון (החמור יותר) היה ממושך, וכלל נשיקות בפיה ובצווארה של נפגעת העבירה, פתיחת מכנסיה והנחת ידו על איבר מינה, סטירה על ישבנה ואחיזה בו, כשהכול מלווה בהערות מיניות המכוונות אליה. 
20. נציין עוד כי התביעה לא עתרה להחמרה במתחם העונש ההולם שנקבע ביחס לעבירה של הדחה בחקירה, ואכן, גם המתחם שנקבע לעבירה זו הולם את נסיבות המקרה ואת מדיניות הענישה הנהוגה (ע"פ 3182/13 פרץ נ' מדינת ישראל (19.12.2013); ע/3/08 סרן וקנין נ' התובע הצבאי הראשי (2009)). 
21. אשר לעונש הכולל שנקבע, הרי שנוכח ההלכה בדבר היקפה המצומצם של התערבות ערכאת ערעור כמפורט לעיל, סברנו כי על פני הדברים, אין מקום להתערב בו. עונש זה מגלם התחשבות נאותה בהערכת מסוכנותו המינית של המערער כנמוכה; בעברו הנקי; בחלוף הזמן, כמעט שלוש שנים מאז מועד ביצוע העבירות שבמהלכן לא הסתבך המערער בעבירה נוספת; ובהשלכות המעשים על המערער ומשפחתו - העובדה כי בעקבות האירוע הודח המערער משירות קבע ואיבד את דרגתו כנָגד; והפגיעה הקשה במשפחתו המונה גם שני ילדים רכים בשנים, שפרנסתם תלויה במערער. 
22. לצד האמור, לאחר בחינה כוללת של התמונה שנפרסה לפנינו בשלב הערעור, סברנו כי לנוכח הודאתו של המערער לפנינו, המצטרפת לחרטה הכנה שהביע לפני מעריכת המסוכנות, במצטבר למכלול הנסיבות הייחודיות שהוצגו לנו - ניתן להקל מעט בעונשו. המערער סיים זה מכבר את שירותו בצה"ל, החל בחייו "האזרחיים" והוא מנהל חיים נורמטיביים (ראו עניין אבו ריש ומגנאג'י לעיל). כמו כן, כאמור, במהלך הדיון בערעור הודה המערער בביצוע העבירות ונטל אחריות מלאה לכל מעשיו. הגם שהודאה בשלב הערעור אינה שקולה להודאה בתחילת הדרך, ואין בה כשלעצמה כדי להצדיק מניה וביה הקלה בעונש (ע"פ 6934/21 פלוני נ' מדינת ישראל, פסקה 23 (20.6.2022)) - יש בה, בנסיבות המתאימות, "ערך מסוים" (ראו ע"פ 4762/22 כנפו נ' מדינת ישראל, פסקה 24 (15.8.2023)), וניתן להתחשב בה כאשר היא מבטאת קבלת אשמה, אף אם בשלב מתקדם של ההליך (ע"פ 5927/15 פלוני נ' מדינת ישראל, פסקה 11 (11.7.2016); ע"פ 71726-08-25, 71749-08-25 סמ"ר (מיל') אבו ריש נ' התובע הצבאי הראשי, פסקה 17 (2025)). להכרה בנזק שנגרם חשיבות רבה גם לשיקומה של נפגעת העבירה (ע"פ 4095/18 פלוני נ' מדינת ישראל, פסקאות 16-14 (6.1.2021)). 
23. משכך, לאחר שהתרשמנו כי נטילת האחריות של המערער כנה, על אף שלנוכח שיקולי ההלימה אין בעונש שנגזר משום חומרה יתרה - סברנו כי בראי התמונה הכוללת יש להקל בעונשו במקצת. בהתאם, מצאנו להורות כי עונש המאסר בפועל הכולל יעמוד על ארבעה חודשים בכליאה. אין שינוי ביתר רכיבי העונש. 
24. סוף דבר, ערעור ההגנה על הכרעת הדין נמחק. ערעור התביעה על קולת העונש נדחה ואילו ערעור ההגנה על חומרתו מתקבל, כמפורט לעיל. המערער יתייצב לריצוי עונש המאסר בפועל במתקן הכליאה 416 ביום 5 ביולי 2026 עד השעה 10:00. 
   
ניתן והודע היום, ט"ו בסיוון התשפ"ו 31 במאי 2026, בפומבי ובמעמד הצדדים. 


  ______________	                     ______________                          ______________
         הנשיאה          	                              שופטת 	                                           שופט

